คปภ.แจงภาวะเงินเฟ้อไม่กระทบผู้เอาประกันภัย
คปภ. แจงภาวะเงินเฟ้อ ไม่ส่งผลกระทบต่อผู้เอาประกันภัย ยันการคิดเบี้ยประกันภัยยังขึ้นอยู่กับต้นทุนความเสียหายเป็นหลัก
28 ม.ค. 2554

คปภ. แจงภาวะเงินเฟ้อ ไม่ส่งผลกระทบต่อผู้เอาประกันภัย ยันการคิดเบี้ยประกันภัยยังขึ้นอยู่กับต้นทุนความเสียหายเป็นหลัก 
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เนื่องจากภาวะเงินเฟ้อที่สูงขึ้นในปัจจุบัน ส่งผลให้ค่าครองชีพสูงขึ้น ประชาชนไม่มั่นใจว่าเบี้ยประกันภัยจะเพิ่มขึ้นตามค่าครองชีพหรือไม่ สำนักงาน คปภ. จึงขอชี้แจงว่า ในส่วนของภาคธุรกิจประกันภัย ภาวะเงินเฟ้อที่สูงขึ้นดังกล่าวไม่ส่งผลกระทบต่อเบี้ยประกันภัยใดๆ ทั้งสิ้น เนื่องจากการคิดเบี้ยประกันภัยขึ้นอยู่กับต้นทุนความเสียหายเป็นหลัก เช่น กรณีการประกันชีวิต หากผู้เอาประกันภัยเสียชีวิตมากกว่าที่บริษัทประกันภัยคาดการณ์ไว้ จะส่งผลให้ต้นทุนความเสียหายสูงขึ้น เบี้ยประกันภัยจึงเพิ่มขึ้นตามต้นทุนความเสียหายที่แท้จริง ดังนั้น ขอให้ประชาชนมั่นใจว่าเบี้ยประกันภัยจะไม่เพิ่มขึ้นตามภาวะเงินเฟ้ออย่างแน่นอน
อย่างไรก็ตาม นอกจากภาวะเงินเฟ้อที่เพิ่มขึ้นแล้วยังทำให้อัตราดอกเบี้ยมีแนวโน้มเพิ่มขึ้นด้วย ดังนั้น บริษัทประกันภัยจะได้รับผลตอบแทนจากการลงทุนที่สูงขึ้น ส่งผลดีต่ออัตราการเจริญเติบโตของธุรกิจประกันภัย บริษัทประกันภัยมีความแข็งแกร่ง ทำให้เกิดความเชื่อมั่นต่อประชาชนและผู้เอาประกันภัย ต่อไป 
เลขาธิการ คปภ. กล่าวเพิ่มเติมว่า การทำประกันภัยมีประโยชน์อย่างยิ่งและเป็นเรื่อง  ใกล้ตัวที่ทุกคนไม่ควรมองข้าม เพราะหากเกิดเหตุการณ์ไม่คาดคิดขึ้น การประกันภัยสามารถช่วยบรรเทาความเดือดร้อน และเป็นเงินออมในระยะยาวได้  ดังนั้น อยากฝากให้ประชาชนเห็นความสำคัญของการทำประกันภัยและหันมาทำประกันภัยมากขึ้น ในปีนี้ สำนักงาน คปภ. มีการจัดกิจกรรมเชิงรุก “การประกันภัยสู่ประชาชน” ครั้งที่ 3 ซึ่งจัดขึ้นในงานมหัศจรรย์ตรุษจีนนครสวรรค์เฉลิมหล้ามหาราชันย์  84 พรรษา ระหว่างวันที่ 27 มกราคม - 7 กุมภาพันธ์  2554 ณ เวทีหาดสวรรค์ลานบุญ ริมแม่น้ำเจ้าพระยา จังหวัดนครสวรรค์ โดยประชาชนสามารถขอรับคำปรึกษาปัญหาด้านการประกันภัยได้ที่บูธสำนักงาน คปภ. พบผลิตภัณฑ์นวัตกรรมใหม่ๆ ที่เหมาะสมกับความต้องการของท่าน และสามารถลุ้นรับสิทธิพิเศษต่างๆ มากมายจากทำการประกันภัยได้ภายในงานอีกด้วย
หากมีข้อสงสัยด้านการประกันภัย สามารถสอบถามข้อมูลเพิ่มเติมได้ที่สายด่วน 1186